《赠宣义大师英公》
宋代·师颃

禅得玄机笔得精，孤云光彩甚分明。
毫端落纸堪为宝，海内无人不重名。
山约终归双履在，髭因凉剃一刀轻。
何妨换取群鹅了，却与迷徒指化城。

作者简介：（936—1002）大名府内黄人，字霄远。太祖建隆二年进士。累官殿中侍御史。历典州郡，所至以简静为治。真宗即位，加知制诰、兼史馆修撰。咸平三年为翰林学士。五年，知审官院、通进银台封驳司。旷达夷雅，笃于问学，有文集。